ก.ล.ต. จี้โบรกฯ ที่คิดค่าคอมมิชชั่นต่ำรีบแจงข้อมูล หวั่นกระทบภาพรวม
(เพิ่มเติม) ก.ล.ต. เตือนโบรกฯ ที่คิดค่าคอมมิชชั่นต่ำมากไม่ควรคิดค่าคอมฯ ต่ำกว่าทุน แจงหวั่นกระทบภาพรวม และอาจทำให้ธุรกิจอยู่ไม่ได้ในระยะยาว จี้ให้รีบชี้แจง-ส่งข้อมูลที่เกี่ยวข้องให้ก.ล.ต.พิจารณาโดยเร็ว
16 ต.ค. 2558

นายรพี สุจริตกุล เลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ก.ล.ต.ขอให้บริษัทหลักทรัพย์ที่จัดโปรโมชั่นโดยคิดค่าธรรมเนียมการซื้อขายหลักทรัพย์ในอัตราที่ต่ำมาก ชี้แจงและส่งข้อมูลที่เกี่ยวข้องให้ ก.ล.ต.พิจารณาโดยเร็ว หวั่นส่งผลกระทบต่ออุตสาหกรรมโดยรวม
“ในช่วงที่ผ่านมามีประเด็นว่า บริษัทหลักทรัพย์บางรายมีการจัดโปรโมชั่นโดยคิดค่าธรรมเนียมการซื้อขายหลักทรัพย์ในอัตราที่ต่ำมากซึ่งอาจไม่สะท้อนต้นทุนที่แท้จริง ก.ล.ต. เห็นว่า ถ้าการดำเนินการดังกล่าวเป็นเรื่องจริง อาจนำไปสู่การแข่งขันที่รุนแรงและส่งผลกระทบต่ออุตสาหกรรมโดยรวม เนื่องจากผู้ประกอบธุรกิจไม่สามารถสร้างประโยชน์ในการให้บริการที่มีคุณภาพและได้มาตรฐานแก่ผู้ลงทุนได้  ก.ล.ต. จึงได้มีการขอให้บริษัทหลักทรัพย์ที่อาจมีการดำเนินการในลักษณะดังกล่าวชี้แจงและส่งข้อมูลที่เกี่ยวข้องให้ ก.ล.ต. พิจารณาโดยเร็วแล้ว” นายรพี กล่าว
อีกทั้งระบุว่า แม้ว่าการแข่งขันอย่างเสรีจะเป็นเรื่องที่ช่วยให้ตลาดทุนมีประสิทธิภาพและเป็นประโยชน์กับผู้ลงทุน อย่างไรก็ตาม ก.ล.ต. ก็ให้ความสำคัญกับคุณภาพของระบบงานและการให้บริการของบริษัทหลักทรัพย์ที่ตอบสนองความต้องการของลูกค้า และทำให้ธุรกิจสามารถดำเนินไปได้อย่างต่อเนื่อง โดยคำนึงถึงชื่อเสียงของบริษัทและตลาดทุนโดยรวม
ดังนั้นในการกำหนดค่าธรรมเนียม บริษัทหลักทรัพย์จึงควรคำนึงถึงความสมเหตุผล และต้นทุนการประกอบธุรกิจ ซึ่งสามารถรองรับการให้บริการต่อลูกค้าอย่างมีคุณภาพและได้มาตรฐาน  โดยไม่ควรกำหนดค่าธรรมเนียมที่ต่ำกว่าทุนในลักษณะที่จะทำให้ธุรกิจไม่สามารถดำรงอยู่ได้ต่อเนื่องในระยะยาว
 
อนึ่ง มีซึ่งเป็นบริษัทหลักทรัพย์น้องใหม่ บริษัทหลักทรัพย์ เอสบีไอ ไทย ออนไลน์ (SBITO) ซึ่งเป็นการถือหุ้นร่วมกันระหว่างกลุ่มบริษัทการเงินญี่ปุ่น SBI Group ถือ 55% และบริษัท ฟินันเซีย ไซรัส (FSS) 45% ได้จัดโปรโมชั่นในช่วง 3 เดือนข้างหน้าด้วยการให้ส่วนลดกว่า 90% เทียบจากอุตสาหกรรมที่คิดค่าคอมฯออนไลน์ที่ระดับ 0.136% โดยบริษัทได้ลดค่าคอมฯเหลือ 0.015% สำหรับบัญชี Cash Balance หรือวอลุ่มเทรด 1 ล้านบาท จ่ายค่าคอมฯ 150 บาท และ 0.02% สำหรับบัญชี Cash Account หรือวอลุ่ม 1 ล้านบาท ค่าคอมฯ 200 บาท ขณะที่นักลงทุนที่มีวอลุ่มเทรดเกิน 20 ล้านบาท จะไม่คิดค่าคอมฯส่วนที่เกินทั้งนี้ ตั้งเป้ามาร์เก็ตแชร์ใน 12 เดือนข้างหน้าที่ 2.5%
อีกทั้งโปรโมชั่นที่มีการคิดค่านายหน้าสูงสุดเพียง 0.015% สำหรับบัญชี Cash Balance และ 0.02% สำหรับบัญชี Cash Account ตั้งแต่วันที่ 16 ต.ค. 58 ถึง วันที่ 15 ม.ค. 59 โดยอัตราค่าธรรมเนียมจะลดลงตามมูลค่าซื้อขายต่อวัน
ขณะที่วันนี้กระแสข่าวลือในโลกออนไลน์-โซเชียล เวลาประมาณ 10.00 น.และ 14.00 น. จะมีการรวมตัวกันของชาวเน็ตเพื่อทำการเชื่อมต่ออินเทอร์เน็ตเข้าเว็บไซต์ http://www.sbito.co.th เพื่อกดปุ่มดาวโหลดหน้าเว็บใหม่หรือรีเฟรช F5 บนคีบอร์ดคอมพิวเตอร์รัวๆ โดยไม่ต้องยั้งเพื่อให้เว็บดังกล่าวล่ม
โดยการกระทำดังกล่าวคาดว่าเป็นการโจมตีของกลุ่มผู้ไม่หวังดีสืบเนื่องจาก SBITO มีจุดขายค่าคอมมิชชั่นที่ต่ำมาก สร้างความไม่พอใจให้กับเหล่าโบรกเกอร์
 